
Številka: 6032-3/2017/12
Datum: 15. 11. 2018
Svet Nacionalne agencije Republike Slovenije za kakovost v visokem šolstvu je na podlagi šeste alineje enajstega odstavka 51.h člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D,  109/12, 85/14, 75/16, 61/17 ZUPŠ in 65/17; v nadaljevanju: ZViS) in 46. člena Meril za akreditacijo in zunanjo evalvacijo visokošolskih zavodov in študijskih programov (Uradni list  RS, št. 42/17; v nadaljevanju: Merila za akreditacijo) v zadevi akreditacije spremembe visokošolskega zavoda Fakultete za logistiko na zahtevo Univerze v Mariboru, Slomškov trg 15, 2000 Maribor, na 133. seji 15. 11. 2018 sprejel naslednjo

ODLOČBO

1. Svet Nacionalne agencije Republike Slovenije za kakovost v visokem šolstvu akreditira spremembo visokošolskega zavoda Fakultete za logistiko Univerze v Mariboru, in sicer uvedbo dislocirane enote na naslovu Kardeljeva ploščad 27, 1000 Ljubljana.

2. Stroški v tem postopku so breme agencije.
Obrazložitev:

Univerza v Mariboru, Slomškov trg 15, 2000 Maribor, (v nadaljevanju: vlagatelj) je 30. 11. 2018 na svet Nacionalne agencije Republike Slovenije za kakovost v visokem šolstvu (v nadaljevanju: svet agencije) poslala vlogo za akreditacijo sprememb visokošolskega zavoda Fakultete za logistiko, in sicer za akreditacijo dislocirane enote. Vlogi so bile priložene vse zahtevane priloge.
Za dislocirano enoto se po drugem odstavku 27. člena Meril za akreditacijo presoja:

1. primernost prostorov, opreme, knjižnice oziroma dostopa do ustrezne literature in informacijsko-komunikacijska tehnologija;
2. prilagoditev prostorov in opreme študentom z različnimi oblikami invalidnosti;
3. zagotavljanje kadrov, ki po številu in kakovosti ustrezajo pedagoškemu, znanstvenemu, strokovnemu, raziskovalnemu oziroma umetniškemu delu, povezanemu s študijskimi področji in disciplinami oziroma študijskimi programi, ki jih visokošolski zavod načrtuje izvajati na dislocirani enoti;
4. zagotavljanje svetovalnih storitev in nepedagoških delavcev na dislocirani enoti;
5. zagotavljanje finančnih virov za dislocirano enoto;
6. delovanje sistema kakovosti na matičnem visokošolskem zavodu in načrtovanje samoevalvacije dislocirane enote.
Visokošolski zavod lahko na akreditirani dislocirani enoti izvaja vse akreditirane študijske programe, če so za to izpolnjene zgoraj navedene določbe. 
Postopek za akreditacijo spremembe visokošolskega zavoda poteka v skladu s 36. členom Meril za akreditacijo. Svet agencije je na 126. seji 17. 4. 2018 imenoval skupino strokovnjakov za pripravo poročila o izpolnjevanju meril za spremembo visokošolskega zavoda v sestavi prof. dr. Goran Turk, Fakulteta za gradbeništvo in geodezijo Univerze v Ljubljani, predsednik, prof. dr. sc. Mario Šafran, Fakultet prometnih znanosti Sveučilišta u Zagrebu, član, in Lenart Kmetič, študent Pravne fakultete Univerze v Ljubljani. Skupina strokovnjakov je 5. 10. 2019 opravila obisk visokošolskega zavoda z ogledom prostorov dislocirane enote na Kardeljevi ploščadi 27, 1000 Ljubljana, in 11. 10. 2019 pripravila poročilo o spremembah. 
Skupina strokovnjakov je ugotovila, da dislocirana enota ustreza vsem šestih točkam po 27. členu Meril. Poudarila je urejenost in opremljenost prostorov, organizacijo pedagoškega procesa ter usposobljenost pedagoškega osebja, predvsem njihovo znanstvenoraziskovalno dejavnost. Kot priložnost za izboljšanje je predlagala spremembo v izvedbi izrednega študija na prvi stopnji, predvsem daljši razpon izvajanja posameznih sklopov predmetov, predvsem teoretičnih.

Vlagatelj je 19. 10. 2018 sporočil, da na poročilo nima pripomb, zato je tega dne poročilo postalo končno. 
Šesta alineja enajstega odstavka 51.h člena ZViS določa, da svet agencije odloča o akreditacijah visokošolskih zavodov in njihovih spremembah. Skladno z a51.š členom ZViS mora univerza in samostojni visokošolski zavod vložiti vlogo za akreditacijo sprememb visokošolskih zavodov v primeru spremembe lokacije izvajanja študijskega programa ali uvedbe nove lokacije izvajanja študijskega programa. 

Svet agencije je vlogo vlagatelja obravnaval na 133. seji 15. 11. 2018. Vlogo je presojal v skladu s standardi kakovosti po drugem odstavku 27. člena Meril za akreditacijo ter relevantnimi standardi za podaljšanje akreditacije visokošolskega zavoda 12. člen (delovanje visokošolskega zavoda), 13. člen (kadri), 14. člen (študenti) in 15. člen (materialne razmere) ter ugotovil, da jih je vlagatelj v celoti upošteval. Svet  agencije dodaja, da velja pripombo skupine strokovnjakov o izvedbi izrednega študija upoštevati pri naslednji zunanji evalvaciji visokošolskega zavoda.Svet agencije je zato odločil, kot je razvidno izreka te odločbe.
Na podlagi 118. člena Zakona o splošnem upravnem postopku (Uradni list RS, št. 24/2006 – uradno prečiščeno besedilo, 105/2006 – ZUS-1, 126/2007, 65/2008, 8/2010 in 82/2013; v nadaljevanju: ZUP) organ v odločbi odloči o stroških postopka, kdo trpi stroške postopka, koliko znašajo ter komu in v katerem roku jih je treba plačati. Skladno z 51.n členom ZViS se sredstva za plačilo in povračilo stroškov skupin strokovnjakov zagotovijo v finančnem načrtu agencije.
Pouk o pravnem sredstvu:

Zoper to odločbo je dovoljena pritožba v roku 30 dni od vročitve pisnega odpravka te odločbe. Pritožba se vloži pisno ali ustno na zapisnik pri organu, ki je to odločbo izdal, svetu Nacionalne agencije Republike Slovenije za kakovost v visokem šolstvu, Slovenska cesta 9, 1000 Ljubljana. V pritožbi mora biti navedena odločba, ki se izpodbija, in pri tem označen organ, ki jo je izdal, ter številka in datum odločbe. Pritožnik mora v pritožbi navesti, zakaj odločbo izpodbija (238. člen ZUP). O pritožbi bo odločala pritožbena komisija Nacionalne agencije Republike Slovenije za kakovost v visokem šolstvu. Šteje se, da je pritožba pravočasna, če je zadnji dan roka oddana priporočeno po pošti. 

	Postopek vodila:

Tatjana Horvat
Višja svetovalka področja III
	dr. Franc Čuš 

Vročiti:

· Univerza v Mariboru, Slomškov trg 15, 2000 Maribor, osebna vročitev.

